Доха

До́ха (), ранейшая назва Біда — горад, сталіца Катара. Знаходзіцца на ўсходнім узбярэжжы паўвострава Катар у Персідскім заліве. Буйнейшы горад краіны. Насельніцтва, станам на 2020 год — 1 186 023 чалавек, адзін з самых хуткарослых гарадоў свету.

З даўніны важны порт, але хуткія цячэнні і каралавыя рыфы раней перашкаджалі заходу вялікіх караблёў. Горад цалкам знішчаны ў 1867 годзе падчас вайны з Бахрэйнам. У 1916 годзе брытанцы вызначылі Доху як сталіцу свайго пратэктарату. Калі Катар атрымаў незалежнасць, горад стаў сталіцай дзяржавы. Доха значна змянілася пасля пачатку прамысловай распрацоўкі радовішч нафты і прыроднага газу. Цяпер гэта сучасная горад з вялікім портам, здольным прымаць акіянскія караблі, ёсць міжнародны аэрапорт.

Меліярацыя ўзбярэжжа дадала 400 га зямлі і 30 км берагавой лініі. Палова з 22 км² тэрыторыі, на якой пабудаваны міжнародны аэрапорт Хамад — меліяраваныя землі. У цэнтры бухты перад горадам знаходзіцца некалькі штучных астравоў, буйнейшы з іх — Жамчужына. Іншыя астравы каля ўзбярэжжа Дохі — Пальмавае дрэва, Шрао, Аль-Сафлія і Алія.

У Досе размешчаны Катарскі ўніверсітэт і кампус бізнес-школы HEC Paris.

 Насельніцтва 

 2020 год — 1 186 023 чалавек
 2010 год — 796 947 чалавек
 2001 год — 299 300 чалавек

 Спасылкі 

Катэгорыя:Сталіцы Азіі
Катэгорыя:Гарады Катара